text: Lønsnyd koster tidligere viceborgmester 150.000 kroner
  03 februar 2011 kl. 10.35
  Tidligere viceborgmester for De Konservative, Benny Bonde, skal ifølge Retten i Sønderborg betale 150.000 kroner til tidligere ansat, som blev snydt for løn og feriepenge. Det skriver Nyhedsbrevet 3F.
   
  Pengene skal storbonden Benny Bonde betale til en tidligere ansat, en ung ukrainer. Den sønderjyske svineavler snød ukraineren for løn og feriepenge. Det fremgår af en udskrift fra retsbogen ved Retten i Sønderborg.
  Benny Bonde, der i årevis var valgt til byrådet i Haderslev Kommune for Det Konservative Folkeparti, skal betale 120.000 kroner i manglende løn og feriepenge. Derudover må han af med 30.000 kroner for mangelfuldt ansættelsesbevis.
  - Det er korrekt, at der er indgået et forlig. Det er aftalt, at ingen af parterne udtaler sig. Det vil jeg selvfølgelig overholde, siger Benny Bonde til Nyhedsbrevet 3F.
  